Pripremila: Sani Gilja

Razred: **za učenike viših razreda osnovne škole**

**DIJALOG**

Prije odlaska Ocu Isus Krist mu upućuje molitvu za jedinstvo svojih učenika, za jedinstvo čitavoga svijeta. Svijet je mjesto susreta različitosti, prostor u kojem se prepliću mnoge različite nacije, kulture, običaji, jezici, rase, filozofije i religije. Isusov poziv na jedinstvo ne ostvaruje se nametnutim jednoumljem ni umjetnim spajanjem različitih vjerovanja ili ideja. On se ostvaruje dijalogom, govorom koji poštuje drugoga i dopušta mu da bude različit .

Riješi ovaj kviz i otkrij jesi li osoba dijaloga!

**1. Koji opis najbolje opisuje tvoju narav?**

a. Čvrst i nepopustljiv

b. Osjećajan i susretljiv

c. Razuman i suosjećajan

**2. Kako prihvaćaš kritiku?**

a. Teško, prvo pomisliš kako je riječ o krivoj prosudbi!

b. Znaš da mnogo griješiš pa kritiku zapravo očekuješ.

c. Nije ti lako prihvatiti kritiku, no doživljavaš ju kao priliku za rast i napredovanje.

**3. Tijekom razgovora:**

a. Pravi si zabavljač! Duhovit si i zanimljiv, no ponekad je tvom sugovorniku teško doći do riječi.

b. Sugovorniku posvećuješ punu pozornost, dobar si slušač, no rijetko sam započinješ razgovor.

c. Mnogim pitanjima potičeš razgovor i sugovorniku daješ do znanja da ti je razgovor ugodan.

**4. Sestra te u posljednji trenutak moli da umjesto nje pokosiš travu u dvorištu jer ona ide na bazen s prijateljicama:**

a. Odbiješ bez razmišljanja. Svatko se treba držati svojih obveza. Ti si se već ranije dogovorio s prijateljima za nogomet!

b. Svaki put popustiš, pa ju zamijeniš i ovaj put. Na nogomet s prijateljima ćeš neki drugi put.

c. Pristaneš, ali joj objasniš kako ti o takvim zamjenama ubuduće mora javiti ranije jer i ti imaš svojih obveza.

**5. Ne slažeš se u razmišljanju s najboljim prijateljem. Vašem prijateljstvu prijeti svađa. Kako postupaš?**

a. Čvrsto se držiš svoga stava jer si osoba koja ima jasna, izgrađena razmišljanja.

b. Najvažnije ti je očuvati prijateljstvo, pa se brzo složiš s prijateljevim razmišljanjem.

c. Potrudiš se objasniti i obrazložiti svoje razmišljanje, no pritom ne osuđuješ razmišljanje svoga prijatelja.

**6. Ideš u kino s društvom iz razreda…**

a. Zna se, gledat ćete akcijske filmove, inače ti ne ideš u kino!

b. Sasvim je svejedno što ćete gledati, ne voliš prepirke oko odabira filma.

c. Prošli put ste gledali film koji si ti odabrao, u redu je da danas film odabere netko drugi.

**7. Roditelji te nisu pustili na izlet s prijateljima:**

a. Glasno raspravljaš s njima i tvrdiš kako imaš stroge i nepopustljive roditelje koji te uopće ne razumiju!

b. Prihvaćaš njihovu odluku bez pogovora, povlačiš se u svoju sobu i ne razgovaraš s njima čitav dan.

c. Pokušaš se nagoditi s roditeljima, pozivaš se na odlične ocijene i dobra djela koja si učinio proteklog tjedna; tko zna, možda se predomisle!

**8. Uvjeren si kako je nastavnica iz matematike tvoj test ocijenila slabijom ocjenom od one koju si zaslužio:**

a. Znao si da te nastavnica ne voli! Oštrim tonom zahtijevaš od nastavnice da istoga trena popravi nepravdu jer nema govora o tomu da si mogao pogriješiti u rješavanju tako jednostavnih zadataka!

b. Uvjeren si kako si dobro riješio test, no možda ti se ipak potkrala koja pogreška. Bolje je šutjeti i ne priređivati scene, slijedeći test ćeš zacijelo riješiti bolje.

c. Zamoliš nastavnici da ti pokaže test kako bi znao gdje griješiš u rješavanju zadataka. Ako je nastavnica previdjela točno riješen zadatak, sigurno će priznati kako je pogriješila i povisiti spornu ocjenu.

**9. Početkom školske godine u razred je došla nova učenica koja dolazi iz drugog kraja domovine; govori različitim narječjem i ponaša se drugačije od ostalih učenika.**

a. Potrudiš se dati joj do znanja da se treba prilagoditi većini ili ćete ju teško prihvatiti u svoju sredinu.

b. Djevojčica je simpatična, no drugi joj se učenici rugaju zbog njezinog narječja. Ne želiš biti meta njihovog zadirkivanja, pa izbjegavaš druženje s njom.

c. Novoj učenici zacijelo je teško u sredini posve različitoj od one iz koje dolazi. Nastojiš je uključiti u što više razgovora i razrednih aktivnosti, čak prihvaćaš neke njezine izraze kako bi i drugi shvatili kako različitost po sebi ne mora biti razlog za odbacivanje.

**10. Koja tvrdnja najbolje odražava tvoj stav prema različitim svjetonazorima, kulturama, etikama, religijama i običajima:**

a. Postoji samo jedan ispravan način života, i ja ga slijedim. Mislim da bi ga svi trebali prihvatiti.

b. Tko kaže da je moja religija i moje shvaćanje morala ispravno? Treba prihvatiti od svega pomalo, tako sigurno nećeš pogriješiti!

c. Bog je svijet stvorio u bogatstvu različitosti. Vjeran sam svom svjetonazoru, no nastojim upoznati i razumjeti i ljude koji žive i vjeruju drugačije.

**Najviše odgovora A**

Osoba si otvorenog duha i snažne volje. Vjeran si svojim uvjerenjima i ne bojiš se javno ih zastupati. Često te odabiru za vođa tima, sportske ekipe ili predsjednika razreda. Ipak, tanka je granica između sigurnosti u sebe i krutosti koja isključuje druge. Obogatit ćeš svoj duh uneseš li u odnose s drugima malo više razumijevanja, strpljivosti i tolerancije. Savjetujemo ti malo više popustljivosti i prilagodljivosti! Možda ti i prijatelj istu stvar vidite iz različitih kutova! Dijalog s drugima i drugačijima važna je pretpostavka za ostvarivanje humanijih odnosa i stvaranje boljeg suživota među ljudima!

**Najviše odgovora B**

Miroljubiva si i dobronamjerna osoba koja izbjegava sukobe i svađe. Uvijek paziš kako ne bi povrijedio tuđe osjećaje. Dobar si prijatelj koji rado priskače u pomoć, susretljiv si i ne namećeš drugima svoje mišljenje. Ukoliko se ne slažeš s tuđim stavovima, držiš to za sebe. Ponekad ipak u tome u pretjeruješ! Dobar odnos s drugima ne zahtijeva jednoobraznost u svemu. Postoje stvari koje zahtijevaju malo odlučnosti i nepopustljivosti. Uvažavati drugoga ne znači bezuvjetno prihvaćanje njegovih uvjerenja. Biti osoba dijaloga znači dopustiti drugomu da se očituje, ali pritom ostati vjeran sebi.

**Najviše odgovora C**

Čestitamo, imaš sve pretpostavke postati prava osoba dijaloga! Posjeduješ osobine pravog diplomata. Omiljen si u društvu jer poštuješ i cijeniš svaku osobu bez obzira na razlike među vama. Dopuštaš drugomu da bude drugačiji i znaš da te njegova različitost ne ugrožava. Svijet vidiš kao mjesto mogućeg skladnog suživota različitosti. Poznat si kao mirotvorac i posrednik među sukobljenim prijateljima. Dosljedan si svojim uvjerenjima koje iznosiš jasno i argumentirano. Uvažavaš različita mišljenja kao normalan dio međuljudskih odnosa. Prihvaćaš tuđe ideje premda se ne slažeš uvijek s njima. Samo tako nastavi!

|  |
| --- |
| **Zadatci za razmišljanje i razgovor:**1. Zamoli vjeroučitelja da ti objasni puno značenje i različite vidove riječi dijalog!
2. Otkrij koji dokument *Drugog vatikanskog sabora* uči o dijalogu Crkve s drugim religijama.
3. Razmisli što ti možeš učiniti kako bi postao osoba dijaloga u svakodnevnom životu?
 |